کوک اسٹوڈیو کا منفرد انداز، خواجہ سرا جوڑی کا کمال
کوک اسٹوڈیوکی جانب سے خواجہ سرا کمیونٹی کواپنے ٹیلنٹ کو دنیا کے سامنے پیش کرنے کا موقع دینے پر سوشل میڈیا میں بہت سراہا گیا اور بہت سے سوشل میڈیا یوزرز نے اسے قابل تعریف اقدام کہا۔
کوک اسٹوڈیو کی جانب سے خواجہ سرا کمیونٹی کو اپنے ٹیلنٹ کو دنیا کے سامنے پیش کرنے کا موقع دینے پر سوشل میڈیا میں بہت سراہا جا رہا ہے اور بہت سے سوشل میڈیا یوزرز نے اس کی بڑی تعریف کی ہے۔ کراچی — پاکستانی میوزک میں یوں تو کئی تجربات ہوتے آئے ہیں لیکن جو شہرت اور مقبولیت 'کوک اسٹوڈیو' کے حصے میں آئی, وہ موسیقی کے کسی دوسرے پروگرام کو حاصل نہیں ہوئی۔ فوک، پوپ اور پرانے گانوں کو جب تازہ اور نکھری ہوئی آوازوں اور ماڈرن آرکسٹرا کے ساتھ پیش کیا گیا تو نوجوان نسل بھی ان گانوں پرجھوم جھوم اٹھی۔ کوک اسٹوڈیو کے سیزن 11 کی شروعات ہوا چاہتی ہے اور اس کی ایک جھلک سامنے آتے ہی ہر طرف اسی کے چرچے ہیں. اس کی وجہ کوک اسٹوڈیو میں پیش کی جانے والی خواجہ سراؤں کی جوڑی ’نغمہ اور لکی‘ ہے۔ سب ہی اسے منفرد اور قابلِ تعریف تجربہ قرار دے رہے ہیں۔ کوک اسٹوڈیو نہ صرف پاکستان بلکہ پڑوسی ملک بھارت میں بھی شوق سے دیکھا جاتا ہے۔ اس لیے بھارتی میڈیا نے بھی خواجہ سراؤں کی کوک اسٹوڈیو میں پرفارمنس کو خصوصی کوریج دی ہے اور اسے "دل جیتنے والی کوشش" قرار دیا ہے۔ کوک اسٹوڈیو سیزن 11 کے تعارفی پرومو میں شہرۂ آفاق شاعر فیض احمد فیض کی مشہور نظم "ہم دیکھیں گے" میں جن آرٹسٹوں نے اپنی آواز کا جادو جگایا ہے ان میں لیجنڈری عابدہ پروین، عطااللہ عیسیٰ خیلوی اور دیگر مشہور پاکستانی گلوکاروں سمیت خواجہ سرا نغمہ اور لکی کی آوازیں بھی شامل ہیں۔ کوک اسٹوڈیو کی جانب سے خواجہ سرا کمیونٹی کو اپنے ٹیلنٹ کو دنیا کے سامنے پیش کرنے کا موقع دینے پر سوشل میڈیا میں بہت سراہا جا رہا ہے اور بہت سے سوشل میڈیا یوزرز نے اس کی بڑی تعریف کی ہے۔ ٹوئٹرصارف ماریہ لکھ پت کا کہنا تھا خواجہ سراؤں کی آواز میں گیت دنیا کو واضح پیغام ہے۔ کوک اسٹوڈیو قابل تعریف ہے۔ ایک اور یوزر ماہا نے کہا کہ جی ہاں یہ کوک اسٹوڈیو ہے جو ہر دفعہ کچھ نیا لے کر آتے ہیں۔ ٹوئٹر استعمال کرنے والے عمیر عابد نے جذباتی پیغام میں گانے کے بول دہراتے ہوئے کہا کہ جب نغمہ اور لکی نے یہ بول ادا کیے کہ "جو میں بھی ہوں اور تم بھی ہو" تو میری آنکھوں میں ندامت کے آنسو آگئے اور نظروں کے سامنے وہ لمحے گھوم گئے جب خواجہ سراؤں کو حقارت کی نظرسے دیکھا تھا۔